Írtunk már arról korábban, hogy tíz év után újra kvalifikálta magát a jamaikai bobcsapat, ezúttal párosban. Viszont nem volt biztos az indulás, mert sem az utazásra, sem a megfelelő felszerelésre nem volt pénz. Annyi volt biztos, hogy az emberek imádták őket, elég csak a Jég veled! című filmre gondolni, amivel egy csapásra világhírűvé váltak.

Ha pedig már ennyire szeretik őket, akkor már el is indult egy közösségi adománygyűjtés, a csapat 20 nap alatt szeretett volna 80 ezer dollárt összegyűjteni, ami nagyjából 18 millió forint. A pénz azonban nem egész két nap alatt (!) összejött, hála a Dogecoin nevű alapítványnak, akik bedobták a híres doge mémet is a kampányba.

A legfőbb támogató mém

Kép: The Atlantic

A csapat veterán sztárja, a 46 éves Winston Watts, aki már az 1994-es csapatnak is a tagja volt, elmondta, nagyon feltüzelte őket az online támogatás, tudják, érzik, hogyan nagyon sokan hisznek bennük. „Jamaica mindig is nagyszerű atlétákat adott a világnak” – tette hozzá.

A Téli Olimpia február 7-én kezdődik, addig is egy kis múltidézés, jamaikai debütálás 1988-ban, Calgary-ban.